አገራዊ ምርጫው መራዘሙ ተገቢ መሆኑን የተለያዩ የፓርቲ አመራሮች ገለጹ
አዲስ አበባ፡- የኮቪድ-19 ወረርሽኝን ስርጭት ለመከላ ከል 6ኛው ጠቅላላ አገራዊ ምርጫ መራዘሙ ተገቢ መሆኑን የተለያዩ የፓርቲ አመራሮች ገለጹ፡፡ 
የመካከለኛው ምሥራቅ የፖለቲካ ተንታኝና የአንድነት ለዴሞክራሲና ለፍትህ ፓርቲ (አንድነት) ሊቀመንበር አቶ ትግስቱ አወሉ በተለይ ለኢትዮጵያ ፕሬስ ድርጅት እንደገለጹት፤ በዚህ ዓመት አገራዊ ምርጫ እንደማይካሄድ መወሰኑ ተገቢ ነው፡፡ እንደውም ገዢው ፓርቲ ህገመንግሥታዊ መፍትሔ ለማፈላለግ ከሁሉም የፖለቲካ ፓርቲዎች ጋር መወያየቱ መንግሥት የፖለቲካ ምህደሩን ለማስፋት ያለዉን ቁርጠኝነት የሚያሳይ ነው፡፡ በፖለቲካ ዙሪያ መነጋገር የሚቻለዉ የዜጎች ደህንነት እና የአገር ህልዉና ሲረጋገጥ በመሆኑ መጀመሪያ ሁሉም ዜጋ ሳይለያይ የመጣዉን ወረርሽኝ መታገልና መከላከል የሚገባ መሆኑን አስታውቀዋል፡፡ በመንግሥት እየተሠራ ያለው ሥራ አበረታች መሆኑን ጠቁመው፤ ከምርጫ ጋር ተያይዞ በጥናት ላይ በመመርኮዝ አራት አማራጮች ማቅረብ መቻሉ የሚያስመሰግን መሆኑን አብራርተዋል።አቶ ትግስቱ፣ ከአራቱም አማራጮች ሦስቱ ማለትም የፓርላማ አባላትን መበተን፣ የአስቸኳይ ጊዜ አዋጅን ማራዘም እና ህገ-መንግሥቱን ማሻሻል አሁን አገሪቱ ባለችበት አጣብቅኝ ጊዜ ዉስጥ መተግበር እንደማይቻል ተናግረዋል፡፡ በተለይ የፓርላማ አባላትን መበተን አገረ መንግሥትን ደካማ ከማድረጉም ባሻገር አገሪቱ ቀዉስ ዉስጥ እንድትገባ ያደርጋል የሚል ስጋት እንዳለባቸውም አመልክተዋል፡፡ የኮቪድ 19 መከላከሉ ሥራ ተጠናክሮ መቀጠል እንዳለበት አመልክተዉ፤ በጥናት የተለዩ አማራጮች መቀመጣቸው የአገር ህልውና አደጋ ላይ እንዳይወድቅ የመፍትሔ አቅጣጫዎች ቢሆኑም ከሁሉም አማራጮች ይልቅ፤ የህገ – መንግሥት ትርጉም መጠየቅ የተሻለ ነው የሚለዉ ላይ እምነት እንዳላቸው ተናግረዋል፡፡ ይህ አማራጭ ከመስከረም 30 ቀን 2013 ዓ.ም በኋላም የፖለቲካ ዉዝግቦች እንዳይነሱ በቀላሉ ለመፍታት አማራጭ እንደሆነም አመልክተዋል፡፡ የኦሮሞ ነፃነት ግንባር (ኦነግ) ከፍተኛ አመራር አቶ ቶሌራ አደባ በበኩላቸዉ፤ በኮቪድ – 19 ምክንያት ማንኛዉንም የፖለቲካ እንቅስቃሴ ማደረግ ስለማይቻል ምርጫዉ እንዲተላለፍ መደረጉ ተገቢና ወሳኝ መሆኑን ገልጸዋል፡፡ 
አቶ ቶሌራም፤ ምርጫ ባለመካሄዱ ምክንያት ያጋጠ መውን ህገ መንግሥታዊ ችግር ለመፍታትም መንግሥት አራት መዉጫ አማራጮችን ማቀረቡ ተገቢ መሆኑን ጠቁመዉ፤ ለመቀበል ወይም አማራጭ ሃሳብ ለማቅረብ በፓርቲያቸዉ እያዩ መሆኑን ተናግረዋል፡፡
 ከመጪዉ መስከረም በኋላም በአገሪቱ የፖለቲካ ዉዝግብ እንዳይከሰት መንግሥት ከተፎካካሪ የፖለቲካ ፓርቲዎችና ሲቪክ ማህበራት ጋር የጀመረዉን ዉይይት አጠናክሮ መቀጠል እንዳለበትም መክረዋል፡፡ 
የቤኒሻንጉል ጉሙዝ ብልጽግና ፓርቲ ጽህፈት ቤት ኃላፊ አቶ ይስሐቅ አብዱልቃዲር በበኩላቸው፤ እንደአገር እያገጠመ ያለዉን ችግር ለመፍታት መንግሥት በጥናት አማራጮችን ማቅረቡ ትክክል መሆኑን ገልጸዋል።ከቀረቡት አራት አማራጮች ዉጪ የሽግግር ወይም የባለአደራ መንግሥት መመስረት ህገ-መንግሥታዊ መሰረት እንደሌለዉ የተደረሰበት መሆኑን ተናግረዋል፡፡ 
ከነችግሩም ቢሆን ህገ-መንግሥታዊ ትርጓሜ እንዲሰጥ ማድረጉ ህገ-መንግሥታዊ መፍትሔ ይሆናል ብለው እንደሚያምኑ አመልክተዋል፡፡ የፖለቲካ ፓርቲዎች በአገር ላይ የመጣዉን አደጋ ለመከላከል ከገዢዉ ፓርቲ ጋር ስምምነት ላይ ቢደርሱ መልካም እንደሚሆንም አሳስበዋል።
አዲስ ዘመን ሚያዝያ 27/2012ተካልኝ ገበየሁ